ഹോട്ടലുകള് സജീവം: അകന്നിരുന്ന് ആഹാരം പത്തനംതിട്ട: ഒന്നര വര്ഷത്തെ ഇടവേളയ്ക്ക് ശേഷം ഹോട്ടലുകള് സജീവം. കഴിക്കുന്നത് അകന്നിരുന്നാണെന്നു മാത്രം. കൊവിഡ് ലോക്ക് ഡൗണ് നിയന്ത്രണങ്ങളില് ഇളവുനല്കിയ ശേഷം ഞായറാഴ്ച മുതല് ഹോട്ടലുകളിലും ബാറുകളിലും ഇരുന്ന് കഴിക്കാന് അനുവാദം നല്കിയിരുന്നു. അന്ന് മിക്കഹോട്ടലുകളിലും ശുചീകരണമാണ് നടന്നത്. ചുരുക്കം കടകളില് ഇരുന്നു കഴിക്കാന് സൗകര്യമൊരുക്കിയിരുന്നു. തിങ്കളാഴ്ച ഹര്ത്താലായതിനാല് ഹോട്ടലുകള് തുറന്നില്ല. ഇന്നലെ തുറന്നപ്പോള് ഇരുന്ന് കഴിക്കാന് അനുവദിച്ചു. മേശയും കസേരകളും അകലത്തില് ഇട്ടാണ് ക്രമീകരണം ഒരുക്കിയത്. അതേസമയം, സാമ്ബത്തിക പ്രതിസന്ധിയിലായതിനാല് തുറക്കാത്ത ഹോട്ടലുകളുമുണ്ട്. ഇവിടങ്ങളില് നേരത്തേയുണ്ടായിരുന്ന തൊഴിലാളികള് മറ്റ് പണികള് തേടി പോയിരുന്നു. പാഴ്സല് സര്വീസുകള് മാത്രമാക്കിയ ചില ഹോട്ടലുകള് തൊഴിലാളികളെ പിരിച്ചുവിടുകയും ചെയ്തിട്ടുണ്ട്. പ്രതിസന്ധി മാറുമെന്ന പ്രതീക്ഷയില് ഇരുന്നു കഴിക്കാന് അനുമതി നല്കിയതിനാല് സന്തോഷത്തിലാണ് ഹോട്ടലുടമകള്. കൊവിഡ് മാനദണ്ഡം കര്ശനമായി പാലിച്ചാണ് സൗകര്യങ്ങള് ഒരുക്കിയിരിക്കുന്നതെന്ന് ഹോട്ടലുടമകള് പറഞ്ഞു. കൂടുതല് ആളുകളും ഒരു ഡോസ് വാക്സിനെങ്കിലും എടുത്തിട്ടുളളതിനാല് രോഗപ്പകര്ച്ച ഉണ്ടാകില്ലെന്നാണ് അവര് പ്രതീക്ഷിക്കുന്നത്. രണ്ട് ഡോസ് സ്വീകരിച്ച ജീവനക്കാരെയാണ് ജോലിക്ക് നിറുത്തിയിരിക്കുന്നത്. വരും ദിവസങ്ങളില് വരുമാനം വര്ദ്ധിപ്പിച്ച് പ്രതിസന്ധിയില് നിന്ന് കരകയറാന് പറ്റുമെന്ന പ്രതീക്ഷയിലാണ് ഹോട്ടലുടമകള്. പത്തുശതമാനം ഹോട്ടലുകള് തുറന്നില്ല ജില്ലയില് 1200 ഹോട്ടലുകളാണുള്ളത്. ഇരുന്നു കഴിക്കാന് അനുവദിച്ചെങ്കിലും ഇവയില് പത്ത് ശതമാനത്തോളം തുറന്നിട്ടില്ല. സാമ്ബത്തിക പ്രതിസന്ധി കാരണം അടഞ്ഞു പോയതാണ്. ഇനി തുറക്കണമെങ്കില് മുതല്മുടക്ക് വേണം. അറ്റകുറ്റപ്പണി നടത്തണം. തൊഴിലാളികളെ നിയമിക്കണം. ഇരുന്ന് കഴിക്കാന് അനുവദിച്ചതില് സന്തോഷമുണ്ട്. കൊവിഡ് ഉണ്ടാക്കിയ പ്രതിസന്ധിയില് നിന്ന് കരകയറണമെങ്കില് നാലഞ്ച് മാസമെങ്കിലും വേണ്ടിവരും. ശശി എെസക്, ഹോട്ടല് ആന്ഡ് റസ്റ്റോറന്റ് അസോസിയേഷന് ജില്ലാ വര്ക്കിംഗ് പ്രസിഡന്റ്.